Marduk (hudobná skupina)

Marduk je švédska blackmetalová skupina zoložená v roku 1991. Meno skupiny je odvodené od babylonského boha Marduka.
História.
Skupina vznikla v roku 1990 v meste Norrkoping. Prvá zostava fungovala v zložení: Morgan Steinmeyer Hakkanson, Magnus "Devo" Andersson (ku kapele sa pripojil až na albume Dark Endless) (gitary), Andreas "Dread" Axelsson (vokály), Rickard Kalm (basa) a Joakim "Av Gravf" Gothberg (bicie). Ako prví kapelu opúšťajú Andreas Axelsson a Rickard Kalm. Dovtedy kapela hrala na materiáloch Fuck Me Jesus (demo 1991, vyšlo v 1995 ako CD) a Dark Endless black metal s death metalovými prvkami a až tretím albumom sa viac oslobodila od "diagnózy" severského death metalu. Prácu na albume Those of the Unlight kapela vykonala v 4-člennej zostave s novým basákom Rogerom "B.War" Svenssonom. Joakim Gothberg na tomto albume nahral bicie aj vokály a jeho miesto za bicími po vydaní albumu zaujal Fredrik Andersson, Rogerov a Magnusov spoluhráč z Allegiance. Zároveň kapela od vydania prvého albumu u No Fashon Records prechádza k Francúzskemu vydavateľovi Osmose Productions, ktorý vtedy slávil ešte len druhý rok svojej existencie. Kapela opäť s menšou pauzou pokračovala v pätici. Ďalší album - Opus Nocturne - skupina opäť nahrávala vo štvorici, keď kapelu opustil gitarista Magnus Andersson. Na turné ho nahradil Kim Osara, ktorý po turné kapelu opustil rovnako ako Joakim Gothberg. Album Opus Nocturne definitívne pomohol kapele zaradiť sa medzi blackmetalové kapely a doteraz je tento album považovaný za jeden za najlepších, aký kapela vydala. 
O hodnote prvých troch albumov vypovedá aj to, že ich skladby sa aj po 15 rokoch objavujú v setoch na koncertoch a publikum skladby ako Sulphur Souls, Untrodden Paths,Those of the Unlight, Wolves, The Black, Dark Endless, Still Fucking Dead a Within the Abyss víta s veľkým ohlasom. V roku 1995 sa na pulty dostáva lengendárne demo kapely z roku 1991 s názvom Fuck Me Jesus. Oproti originálu dostala nahrávka obal so ženou s krucifixom, ktorá ho používa ako erotickú pomôcku. Následne bol obal albumu cenzúrovaný vo viacerých krajinách. Nasledovníkom týchto albumov sa v roku 1996 stal Heaven Shall Burn...When We Are Gathered spolu s novým speváko Erikom "Legionom" Hagstedtom. Piatym členom do partie pre turné sa tentoraz stal legendárny Peter Tägtgren z Hypocrisy, ktorý produkoval ich predošlé ako aj nasledujúce albumy. K turné po Nemecku, ktoré s nimi Peter absolvoval, bolo aj zvečnené a vydané na CD pod názvom Live in Germania. Peter sa chcel však vrátiť po pauze späť k Hypocrisy, a tak album Nightwing nahrali Marduk opäť vo štvorici v zostave Morgan (gitary), Legion (vokály), B.War (basa) a Fredrik (bicie). Po vydaní koncertu Live in Germania vydali Marduk EP - Here´s No Peace u Shadow Records, čo bola jediná vec, ktorú vydali u tohoto vydavateľstva. V tej istej zostave nahrali o rok aj album Nighwing. Na albume Nightwing kapela rovnako pokračovala v prezentovaní negatívneho postoja k náboženstvu, zaoberania sa témami ako sú smrť, noc, vlci, temnota a satanizmus, zatiaľ čo v Panzer Division Marduk sa venovali výlučne téme II. svetovej vojny. 
Okrem toho však venovali album Vladovi Tepesovi, známemu ako grófovi Draculovi, čoho náznakom bola pieseň Dracul Va Domni Din Nou in Transilvania na albume Heaven Shall Burn... When We Are Gathered. Kapela na turné nehľadala druhého gitaristu, a tak Morgan musel post gitaristu zastávať sám. V roku 1999 vydali album Panzer Division Marduk, ktorý bol posledným vydaným pod hlavičkou Osmose Productions. Svojou rýchlosťou a surovosťou prekvapil mnohých a definoval novú extrémnu tvár black metalu: "norsecore", kde sa black metal v rýchlosti rovná extrémenej odnoži death metalu - grindcoru. Mnoho ľudí uvedený album zatracovalo pre jeho obsah, ktorý bol celých 30 minút neprestávajúcej paľby bicích a gitary, a typickými vokálmi. Jednotlivé piesne predeľujú alebo spestrujú len zvuky paľby, vojenskej techniky a povelov z frontov 2. svetovej vojny. V roku 2000 kapela vydala 2-CD koncert Infernal Eternal a EP - Obedience, premiérovo pod značkou Blooddawn Records, ktorého vlastníkom je Morgan Steinmeyer Håkansson. Album La Grande Danse Macabre (rovnako vydaný u Blooddawn Records) bol v porovnaní s tým, čo kapela dovtedy nahrávala, miernym šokom pre fanúšikov. Neobsahovala také množstvo rýchleho materiálu a objavili sa tam aj inštrumentálne pomalé skladby Ars Moriendi, Pompa Funebris 1660 a tiež miernejšie hrané La Grande Danse Macabre a Summer´s End. 
Na začiatku roku 2002 kapela vydáva u Warlord EP s názvom Slay The Nazarene obsahujúce dve živé verzie skladbieb z albumu Nightwing a box set Blackcrowned obsahujúci nevydaný materiál, vydaný cez domáci label. V tom istom roku 7 rokov fungujúce kvarteto pre náročnosť hrania v kapele a koncertovania opustil Fredrik Andersson a nahradil ho Emil Dragutinović (bubeník The Legion). Marduk s ním teda vyrazili na turné a nahrali v roku 2003 album World Funeral. Album mal masívny zvuk, ktorý sa však kapele podarilo dosiahnuť aj na koncertoch. Najznámejšie piesne z albumu sú Bleached Bones, With Satan and Victorious Weapons a Hearse. Albumu bol vyčítaný mnohokrát príliš čistý zvuk na štýl kapely. Počas príprav na nadchádzajúci album kapelu opustil v roku 2004 Legion a krátko na to odišiel aj B.War (po 12 rokoch). Legionove miesto zaujal spevák Funeral Mist a Triumphator (tu hral na bicie Fredrik Andersson) - Daniel "Arioch" Rosten, ktorý vo svojej novej kapele začal užívať pseudonym Mortuus. Miesto dlhoročného basáka Rogera zaujal ich bývalý gitarista v rokoch 1992-1994 Magnus "Devo" Andersson. Kapela nahrala nový album "Plagueangel" v Devovom štúdiu Endarker a samotný album vyšiel 22.novembra 2004. 
1.decembra 2004 kapela vydáva EP - Deathmarch, ktoré bolo možné zakúpiť iba na Deathmarch tour 2004/2005. Neskôr sa však dostalo aj do internetového predaja a na pulty. EP obsahuje alternatívnu verziu Steel Inferno, nevydanú inštrumentálnu skladbu (Tod Und Vernichtung) a dve piesne z Plagueangel zo skúšobne ("Hangman of Prague" a "Throne of Rats"). Toto EP sa predávalo len počas Deathmarch tour 2004/2005, neskôr sa dostalo aj do ponúk distribútorov metalovej hudby. V roku 2004 vyšlo DVD Funeral Marches and Warsongs zachytávajúce koncerty z obdobia kapely v zostave Morgan, B.War, Legion a Emil po vydaní World Funeral a rok na to DVD Blackcrowned, rovnako venované už spomenutej zostave Legion - Morgan - B.War - Emil. Týmito DVD odštartovali Marduk svoju spoluprácu na vydávaní vybraných titulov u Regain Records. Ďalej kapela vydala live CD pod názvom Warschau u domáceho labelu, avšak už s novými akvizíciami v zostave - Mortuusom a Devom. Pre vizuálne potešenie fanúšikov kapela vydala DVD Blood Puke Salvation v roku 2006 (rovnako vydané u Regain Records ako predošlé DVD), ktoré je vynikajúco spracované a hlavne ponúka zaujímavý zážitok, keď Mortuus spieva staré skladby svojimi vokálmi, ktoré sú ťažko napodobiteľné, takže ako pre jeho fanúšikov, tak pre fanúšikov starých spevákov Marduk je toto DVD rozhodne zaujímavé, rovnako ako aj live CD Warschau (vyšlo pri príležitosti osláv 15. výročia založenia kapely). Tieto live koncerty prezentujú aj skladby z nového albumu - Throne of Rats, Hangman of Prague, Steel Inferno, Warschau, Perish in Flames... 
Kapela sa po koncertnom maratóne, ktorý trval dva roky, v novembri 2006 zavrela do štúdia, aby začala pracovať na novom albume Rom 5:12. Ešte pred nahrávaním Emil vyhlásil, že po nahraní bicích kapelu opúšťa, pričom preniklo na povrch informácia, že Emil nevychádzal najlepšie so spevákom Mortuusom. Časť bicích Rom 5:12 nahral Jens Gustafsson, čomu sa dávajú za vinu slabé skladby Imago Mortis, Accuser/Opposer a Womb of Perishableness. Album obsahuje menej rýchlych skladieb, na aké sme boli u Marduk zvyknutí, ale obsahuje aj klasiku v podobe Cold Mouth Prayer (kde hosťovské vokály naspieval ich bývalý spevák Joakim Gothberg), Limbs of Worship, Through the Belly of Damnation a Voices from Avignon. Opäť sa na albume Marduk objavila ambientná vložka a po druhýkrát s použitím Arditov (predtým pieseň Deathmarch na Plagueangel), tentoraz v piesni 1651. Ďalším hosťom na albume bol Naimhass Nemtheanga (Primordial, celtic/folk/black metal z Írska) ktorý zaspieval čisté vokály v piesni Accuser/Opposer, čo je jedno z prekvapení albumu, nakoľko čisté vokály sme mohli u Marduk počuť len v piesňach Opus Nocturne a úvode Deme Quaden Thyrane v pôvodnej verzii z roku 1994. Kapela však aj obohatila témy textov o konkrétne udalosti v historických vojnových konfliktoch (1. a 2. sv. vojna, 30-ročná vojna), opis vojny a jej následkov. Pribudli aj sofistikovanejšie náhľady na náboženstvo skrz výťahy pasáží z Biblie, či už citácie alebo voľnú reprodukciu jej pasáží. To možno pripísať najmä akvizícii nového speváka Mortuusa, ktorý sa rovnako ako Morgan zaujíma o vojnové konflikty, čierne stránky histórie ľudstva a samotnú Bibliu. Texty sú pisané o poznanie inteligentnejšie ako u tuctových blackmetalových rúhačských celkov. 
Po vydaní albumu Rom 5:12, ktorý je doplnený 44 stranovým bookletom sa ku kapele na jar 2007 pripojil nový bubeník Lars Brodesson (ex-Excessum). Album sa stretol s rozporuplnými reakciami od tých, kde prevládalo sklamanie z toho, že už to nie je ten starý Marduk z čias od Opus Nocturne po La Grande Danse Macabre. Na druhej strane sú pozitívne ohlasy, ktoré chvália schopnosť skupiny sa vyvíjať a netvoriť len rýchle agresívne piesne, ale aj pomalšie, no rovnako účinné a atmosférické piesne. Čiže opäť tu máme dva názorové tábory na tvorbu kapely, ktorú asi vždy bude jedna časť zatracovať a druhá milovať. 
Marduk začali v prvej polovici roka 2009 nahrávať nový album v Endarker Studio, ktorého majiteľom je basák kapely, Magnus "Devo" Andersson. Album dostal názov Wormwood, opäť prebraný z biblickej pasáže, ktorá mala predpovedať Černobyľskú katastrofu, kde ju opisuje ako pád veľkej hviezdy na zem názvom Červavý les - v preklade Černobyľ. Album obsahuje prevažne klasicky extrémne rýchle piesne, taktiež pár pomalších kúskov a jeden ambientný kus na dotvorenie atmosféry. Zároveň je to prvý album, ktorého nahrávania sa zúčastnil nový bubeník Lars Brodesson. Je to zároveň prvý album vydaný cez Regain Records po sérií troch DVD v rokoch 2004-2006.
30.mája 2011 kapela vydáva nové, 3-skladbové EP s názvom Iron Dawn. Kapela uviedla ako dôvod vydania týchto skladieb mimo plnohodnotný album, že skladby nezapadali do konceptu nového pripravovaného albumu. (1.Warschau II.: Headhunter Halfmoon, 2.Wacht Am Rhein: Drumbeats Of Death, 3.Prochorovka: Blood And Sunflowers). Prvá oficiálna možnosť pre fanúšikov si obstarať toto EP však je už stanovená na 27.mája 2011 počas Maryland Deathfest.